שיר לאמא

"שיר לאמא" הוא שיר של ההרכב הישראלי אלון עדר ולהקה, אשר יצא כסינגל ב-26 באוקטובר 2016 ונכלל באלבומם השלישי, השמרנים שוב באופנה (2017). השיר נכתב על ידי רן דרום, הולחן על ידי אלון עדר, והופק מוזיקלית על ידי ההרכב.

 רקע ויצירה 
השיר נכתב על ידי רן דרום, חבר בלהקה, והולחן על ידי אלון עדר. לדברי דרום, השיר נכתב מתוך הזדהות עם חברים וחברות שנפרדו מאמותיהם ומתוך מבט מקרוב על אמהות חדשות שנמצאות בחייהם. הביצוע כולל קולות ליווי של הזמרות דניאלה ספקטור, דורון טלמון ואיה כורם.

עדר הדגיש כי אף על פי שהשיר נתפס כשיר אישי על אמו, השחקנית מיקי קם, אך למעשה מדובר ביצירה שמחברת כל אחד לסיפור האישי שלו. לדבריו, המנגינה לשיר נכתבה כבר בשנת 2013, בתקופה בה הרבה לכתוב ולהלחין. הוא תיאר את אותה תקופה ככזו שבה היה מושפע ממוזיקת היפ-הופ, בין היתר מפרנק אושן, פארל ויליאמס וקניה וסט. לדבריו, לצד הניסיונות ליצור ביטים והפקות בהשפעה זרה, הייתה בו כמיהה להלחין מנגינות עדינות שמבטאות את הזהות האישית שלו, והלחן של "שיר לאמא" היה אחד מהן. השיר נולד כסקיצה אינסטרומנטלית, שנשמרה לזמן מה ב"בנק המנגינות" של עדר, עד שהושלמה על ידי טקסט מאת רן דרום.

רן דרום סיפר כי המנגינה נגעה בו במיוחד, ויום אחד, בעת ששכב על הספה עם ההקלטה של עדר, התחיל לכתוב את המילים. המילה הראשונה שעלתה הייתה "טוב", והשנייה הייתה "געגועים" – תחושות שמלוות את רוח השיר כולו. דרום איבד את אמו בגיל שש וחצי, ומספר כי תחושת החוסר העמוק הזו הניעה את כתיבת השיר, תוך ניסיון להיאחז בזיכרונות שאינם תמיד ברורים. גם ספי ציזלינג, חבר הלהקה, איבד את אמו בשנת 2012, מה שחיזק את תחושת הקשר וההזדהות בתוך ההרכב סביב נושא השיר. לדבריו, התקופה ההיא אופיינה בתמיכה הדדית ותחושת התקרבות בלהקה. דרום הוסיף כי בנוסף לעיסוק באובדן, השיר נולד גם מתוך התבוננות באימהות שנכנסו לחיי חברי הלהקה – נשים שהפכו לאמהות באותה תקופה. כך, הוא נכתב ממקום כפול של פרידה מצד אחד ולידה מהצד השני, ומביע געגוע, תקווה ואהבה בלתי תלויה.

עדר תיאר את תהליך ההקלטה של השיר כרב-שכבתי: "כל פעם נוספה עוד שכבה ועוד שכבה", מה שהפך את ההפקה למורכבת ועמוקה רגשית. לדבריו, כשהשיר הושלם, הוא הרגיש ש"פשוט מישהו אומר את האמת", וזה מה שהפך אותו למיוחד כל כך. החזון שלו להפקת השיר היה להביא "את המקסימום חום שאפשר", באמצעות שילוב שכבות רבות של כלים שמייצרים תחושה עוטפת. ההפקה כללה פסנתר, גיטרות אקוסטיות, תופים, בס, ויברפון, מנדולינה, כינור, גיטרת קאסטום ופדל סטיל  – כלי האופייני למוזיקת קאנטרי. לדבריו, כלי הנגינה עצמם נבחרו בשל הטקסטורה החמה שלהם, והם יוצרים רקע עשיר שמתמזג בשירה. הסולו בסוף השיר, המבוצע על ידי חבר הלהקה ספי ציזלינג, נחשב לאחד הרגעים המרגשים בשיר, ועדר תיאר אותו כ"התבטאות אישית דרך הנגינה".

 ביצוע ווקאלי 
בתחילה הוקלט ערוץ שירה אחד בלבד, אך עם התקדמות ההפקה נוספו שכבות שירה בלחישה, כדי להעצים את התחושה האינטימית של הביצוע. עדר רצה שהשירה תישאר שקטה, אישית, כמעט פרטית – שתאזן את העושר הכלי שסביב.

השיר כולל הרמוניה ייחודית בביצוע של שלוש זמרות: דורון טלמון, דניאלה ספקטור ואיה כורם. עדר בחר לשלב דווקא קולות נשיים כדי להעצים את הרגש והעידון של השיר. כל אחת מהזמרות מוקמה בתמונת הסאונד בצורה שונה – ספקטור באוזן ימין, טלמון באוזן שמאל, וכורם במרכז. כורם סיפרה כי את הקול שלה הקליטה בחדר הלבשה קטן באולפני הערוץ הראשון בירושלים, לבקשתו של עדר, למרות הלחץ שבו הייתה. לדבריה, עדר הרגיע אותה במילים "שטויות, זה רק מוזיקה", משפט שליווה אותה זמן רב לאחר מכן. טלמון תיארה את השיר כ"נורא מלאכי", והוסיפה כי מדובר בשיר שמדבר על אובדן ברמה עמוקה ואוניברסלית. ספקטור שיתפה כי שמעה את השיר במקרה במונית ושמחה לשמוע בו את קולה.

 תוכן השיר 
השיר עוסק בזיכרון, געגוע ופרידה מאם, ומשלב דימויים של חום, ריחות ילדות וביטחון. הטקסט מתאר את תחושות החסר והנחמה, ומביע תקווה לשימור הזיכרון והאהבה.

 ביצועים והפקה 
השיר הופק מוזיקלית על ידי אלון עדר ולהקה, והוקלט באולפני הליקון. הוא יצא לאור וזכה להשמעות רבות בתחנות הרדיו בישראל. הקליפ לשיר בוים על ידי שני גבאי, בת זוגו של עדר באותה תקופה.

 תגובות וביקורות 
לדברי עדר ודרום, עם פרסום השיר הם הבחינו שהוא נוגע בקהל רחב במיוחד, הרבה מעבר למעגל המאזינים הרגיל שלהם. דרום הדגיש את התחושה שהסיפור האישי שלו הפך ליצירה שזוכה להדהוד אצל רבים – תחושת אישור יצירתי שיצאה מהאישי אל הכללי.

השיר זכה לשבחים מהמבקרים. באתר יוסמיוסיק נכתב: . בעיתון הארץ צוין: .

 קרדיטים וצוות 
 אבנר קלמר – כינור
 אורי וורטהיים – עיצוב סאונד
 איה כורם – קולות רקע
 אלון עדר – הלחנה, שירה, פסנתר, גיטרות קלאסיות, מנדולינה, רודס, קסיו ומיקס
 דורון טלמון – קולות רקע
 דניאלה ספקטור – קולות רקע
 יונתן רוזן – תופים
 נדב הולנדר – גיטרה בס
 נדב רוגל – ויברפון
 ספי ציזלינג – חצוצרה
 רן דרום – כתיבה, גיטרות אקוסטיות וגיטרה חשמלית

קישורים חיצוניים

הערות שוליים

קטגוריה:שירי אלון עדר
קטגוריה:שירים בעברית
קטגוריה:שירים על אמהות
קטגוריה:סינגלים בהוצאת תקליטי יהלום